ai4bharat/Pralekha huggingface dataset:
பிரதமர் அலுவலகம்
போர்ச்சுகல் பொதுத் தேர்தலில் வெற்றி பெற்றுள்ள பிரதமர் திரு.அன்டோனியோ கோஸ்டாவிற்கும், அவரது சோஷலிஸ்ட் கட்சிக்கும் பிரதமர் வாழ்த்துத் தெரிவித்துள்ளார்
போர்ச்சுகல் பொதுத் தேர்தலில் வெற்றி பெற்றுள்ள பிரதமர் திரு.அன்டோனியோ கோஸ்டாவிற்கும், அவரது சோஷலிஸ்ட் கட்சிக்கும் பிரதமர் வாழ்த்துத் தெரிவித்துள்ளார். இதற்கு பதிலளித்துள்ள போர்ச்சுகல் பிரதமர் திரு. அன்டோனியோ கோஸ்டா திரு. நரேந்திர மோடிக்கு நன்றி தெரிவித்துள்ளார்.
“போர்ச்சுகல் நாடாளுமன்றத் தேர்தலில் சிறப்பான வெற்றி பெற்றுள்ள சோஷலிஸ்ட் கட்சிக்கும் எனது நண்பர் திரு. அன்டோனியோ கோஸ்டாவுக்கும் வாழ்த்துக்கள். இந்தியா- போர்ச்சுகல் நட்புறவை மேலும் விரிவாக்க இணைந்து தொடர்ச்சியாகப் பணியாற்றுவதை எதிர்நோக்குகிறேன்” என்று பிரதமர் கூறியுள்ளார்.
சிறுபான்மையினர் நலன் அமைச்சகம்
சிறுபான்மை சமுதாயத்தினருக்கு அளிக்கப்பட்ட வேலைவாய்ப்புகள்
மத்திய அரசு துறைகள் மற்றும் பொதுத்துறை நிறுவனங்களில் சிறுபான்மை சமுதாயத்தினருக்கு அளிக்கப்பட்ட வேலை வாய்ப்புகளில் மத ரீதியாக அளிக்கப்பட்ட விவரங்கள் பராமரிக்கப்படுவதில்லை என்று ஊழியர் நலன் மற்றும் பயிற்சி துறை மற்றும் பொது நிறுவனங்கள் துறை தகவல் தெரிவித்துள்ளன. தேசிய மயமாக்கப்பட்ட வங்கிகளில் சிறுபான்மை சமுதாயத்தினருக்கு வழங்கப்பட்ட வேலைவாய்ப்புகள் குறித்த விவரங்களை நிதிச்சேவை துறை அளித்துள்ளது.
அதன்படி, பாங்க் ஆப் பரோடா, பாங்க் ஆப் இந்தியா, பாங்க் ஆப் மகாராஷ்டிரா, சென்ட்ரல் பாங்க் ஆப் இந்தியா, கனரா வங்கி, இந்தியன் வங்கி, இந்தியன் ஓவர்சீஸ் வங்கி, பஞ்சாப் தேசிய வங்கி, பஞ்சாப் மற்றும் சிந்த் வங்கி, ஸ்டேட் பாங்க் ஆப் இந்தியா, யூகோ வங்கி, யூனியன் பாங்க் ஆப் இந்தியா ஆகிய வங்கிகளில் புத்த மதம், கிறிஸ்துவம், ஜெயின், முஸ்லிம், பார்சி, ஜொராஸ்டியன் மற்றும் சீக்கிய சமுதாயத்தைச் சேர்ந்தவர்கள் எண்ணிக்கை குறித்த விவரங்களை வழங்கியுள்ளது.
மத்திய சிறுபான்மையினர் நலத்துறை அமைச்சர் திருமதி ஸ்மிருதி இரானி, மாநிலங்களவையில் இத்தகவலை எழுத்துப்பூர்வமாக இன்று தெரிவித்தார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1842350
புதிய மற்றும் புதுப்பிக்கத்தக்க எரிசக்தி அமைச்சகம்
புதுப்பிக்கவல்ல எரிசக்தி துறையில் இந்தியா பிரான்ஸ் இடையே செய்துகொள்ளப்பட்ட புரிந்துணர்வு ஒப்பந்தத்திற்கு அமைச்சரவை ஒப்புதல்
2018 மார்ச் 10ம் தேதி புதுதில்லியில் புதுப்பிக்கவல்ல எரிசக்தி துறையில் இந்தியாவும் ஃபிரான்சும் செய்து கொண்ட புரிந்துணர்வு ஒப்பந்தத்திற்கு புதுதில்லியில் பிரதமர் திரு. நரேந்திர மோடி தலைமையில் இன்று நடைபெற்ற மத்திய அமைச்சரவைக் கூட்டத்தில் பிந்தைய ஒப்புதல் அளிக்கப்பட்டது.
பரஸ்பரம் அடையாளம் காணப்பட்ட பகுதிகளில் இந்தியாவின் தேசிய சூரிய மின்சக்தி நிறுவனமும்ஃபிரான்சின் கமிசரியட் அல் எனர்ஜி நிறுவனமும் ஆராய்ச்சி/செயல்விளக்கம் /முன்னோடி திட்டங்களை அடையாளம் காண்பதை இரு தரப்பும் நோக்கமாக கொண்டுள்ளன. பரஸ்பர உடன்படிக்கை அடிப்படையில் இரு தரப்பும் சர்வதேச சூரிய மின்சக்தி கூட்டணி உறுப்பு நாடுகளில் முன்னோடி திட்டங்களை நடைமுறைப்படுத்தி ஈடுபடுத்தும். கூட்டு ஆராய்ச்சி திட்டங்கள், கூட்டு ஆராய்ச்சி மற்றும் அபிவிருத்தி, கூட்டு பயிலரங்குகள், நிபுணர்கள் பரிமாற்றம் உள்ளிட்ட ஆராய்ச்சி மற்றும் தொழில்நுட்ப பரிமாற்றம் மற்றும் தகவல் கட்டமைப்பு உள்ளிட்ட பல்வேறு வழிகளில் கூட்டணி ஏற்படக்கூடும்.
இந்த புரிந்துணர்வு ஒப்பந்தம் இரு நாடுகளுக்கு இடையே இருதரப்பு ஒத்துழைப்பை வலுப்படுத்தும்.
விவசாயத்துறை அமைச்சகம்
ஜி-20 வேளாண் அமைச்சர்கள் கூட்டம்: இந்திய வேளாண்மையின் முன்னேற்றத்தை விவரித்தார் மத்திய அமைச்சர் திரு நரேந்திர சிங் தோமர்
ஜி-20 நாடுகளின் வேளாண் அமைச்சர்களின் 2வது நாள் கூட்டத்தில், இந்திய வேளாண்மையில் ஏற்பட்டுள்ள முன்னேற்றங்களை மத்திய வேளாண் மற்றும் விவசாயிகள் நலத்துறை அமைச்சர் திரு நரேந்திர சிங் தோமர் விளக்கினார்.
ஜி20 வேளாண் அமைச்சர்களின் 2வது நாள் கூட்டம், ‘‘பசியில்லா இலக்கை நோக்கி இணைந்து செயல்படுவோம்: வேளாண் அமைச்சகங்கள் அமல்படுத்திய வெற்றிகரமான திட்டங்கள்’’ என்ற தலைப்பில் நடந்தது. இதில் காணொலி காட்சி மூலம் மத்திய அமைச்சர் திரு நரேந்திர சிங் தோமர் பேசியதாவது:
தினைகள் மற்றும் இதர சத்தான உணவு தானியங்கள், பழங்கள், காய்கறிகள், மீன், பால் பொருட்கள், ஆர்கானிக் உணவு பொருட்கள் போன்ற பாரம்பரிய உணவு பொருட்களை மக்கள் உணவில் மீண்டும் அறிமுகம் செய்ய இந்தியா வலியுறுத்தியுள்ளது. இந்தியாவில் இவற்றின் உற்பத்தி நன்றாக உள்ளது. சத்தான உணவு தானியங்களின் முக்கியத்துவத்தை மனதில் வைத்து, 2023ம் ஆண்டை தினைகள் ஆண்டாக அறிவிக்க வேண்டும் என்ற இந்தியாவின் திட்டத்தை ஐ.நா ஏற்றுக் கொண்டுள்ளது.
ஊட்டசத்து மற்றும் நிலையான விவசாயத்தை ஊக்குவிக்க தினைகள் ஆண்டு கொண்டாட்டத்துக்கு அனைத்து நாடுகளும் ஆதரவு தெரிவிக்க வேண்டும்.
சுதந்திரத்துக்குப்பின் இந்தியாவில் வோளாண் துறை மிகப் பெரிய வெற்றியை அடைந்துள்ளது. கொரோனா பெருந்தொற்று காலத்திலும், இந்திய வோளாண்துறை பாதிக்கவில்லை. வேளாண் சந்தை சக்தி வாய்ந்ததாக வைத்திருக்க, மத்திய அரசு மேற்கொண்ட பல நடவடிக்கைகள், வோளாண் துறையின் சிறப்பான செயல்பாட்டுக்கு உதவியது. 2020-2021ம் ஆண்டில் உணவு தானியங்களின் உற்பத்தி அதிகரித்ததோடு, ஏற்றுமதியும் குறிப்பிடத்தக்க அளவில் அதிகரித்தது.
ஊட்டச்சத்து குறைபாட்டை போக்க, செறிவூட்டப்பட்ட 17 பயிர் வகைகள் உருவாக்கப்பட்டு விவசாயத்துக்கு வழங்கப்பட்டன. பிரதமரின் கிசான் சம்மான் நிதி திட்டத்தின் கீழ் சிறு விவசாயிகளுக்கு ஆண்டுக்கு ரூ.6,000 நிதியுதவி அளிக்கப்படுகிறது. இதுவரை, ரூ.1.58 லட்சம் கோடி, 11.37 கோடிக்கும் மேற்பட்ட விவசாயிகளின் வங்கி கணக்குகளில் டெபாசிட் செய்யப்பட்டுள்ளன.
சொட்டு நீர் பாசன திட்டம், ஆர்கானிக் விவசாயத்துக்கான, பரம்பராகத் கிரிஸி விகாஸ் திட்டம் ஆகியவை வெற்றிகரமாக அமல்படுத்தப்பட்டுள்ளன. பிரதமரின் பயிர் காப்பீடு திட்டம், விவசாயிகளுக்கு பாதுகாப்பை அளிக்கிறது.
இவ்வாறு மத்திய அமைச்சர் திரு நரேந்திர சிங் தோமர் பேசினார்.
இந்த கூட்டத்தில் வேளாண்துறை கூடுதல் செயலாளர் டாக்டர் அபிலாஷ் லிகி, இணை செயலாளர்கள் திருமிகு அலக்நந்தா தயாள் மற்றும் டாக்டர் பி.ராஜேந்தர் ஆகியோர் கலந்து கொண்டனர்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1756265
------
(Visitor Counter : 170
மத்திய அமைச்சரவை
இந்தியாவின் போட்டி ஆணையத்திற்கும் எகிப்திய போட்டி ஆணையத்திற்கும் இடையேயான புரிந்துணர்வு ஒப்பந்தத்திற்கு மத்திய அமைச்சரவை ஒப்புதல்
பிரதமர் திரு நரேந்திர மோடி தலைமையிலான மத்திய அமைச்சரவை இன்று இந்தியப் போட்டி ஆணையம்  மற்றும் எகிப்திய போட்டி ஆணையம்  இடையேயான புரிந்துணர்வு ஒப்பந்தத்திற்கு மத்திய அமைச்சரவு ஒப்புதல் அளித்தது.
செயல்பாட்டு உத்தி மற்றும் இலக்குகள்:
இந்தப் புரிந்துணர்வு ஒப்பந்தம், இந்தியப் போட்டி ஆணையம்  மற்றும் எகிப்தியப் போட்டி ஆணையத்திற்கு  இடையேயான தொடர்பை மேம்படுத்துவதையும், அனுபவப் பகிர்வு மற்றும் தொழில்நுட்ப ஒத்துழைப்பு மூலம் ஒருவருக்கொருவர் தங்களது அனுபவங்களைக் கற்றுக்கொள்வதையும், பின்பற்றுவதையும் நோக்கமாகக் கொண்டுள்ளது.
தாக்கம்:
இந்தப் புரிந்துணர்வு ஒப்பந்தம், இந்தியப் போட்டி ஆணையம் எகிப்து போட்டி ஆணையத்திடமிருந்து கற்றுக்கொள்ள உதவுகிறது. இது நுகர்வோருக்கு பெருமளவில் பயனளிக்கும்.
பின்னணி:
போட்டிச் சட்டம் 2002, பிரிவு 18 ஆனது, இந்தியப் போட்டி ஆணையம் தனது கடமைகளை நிறைவேற்றும் நோக்கத்திற்காக, எந்தவொரு வெளிநாட்டுடனும் புரிந்துணர்வு ஒப்பந்தம் மேற்கொள்ள அனுமதிக்கிறது. அதன்படி, இந்தியா – எகிப்து இடையே மேற்கூறிய ஒப்பந்தம் கையெழுத்தானது.
விவசாயத்துறை அமைச்சகம்
விவசாயிகளின் வருமானத்தை அதிகரிக்க வேளாண் ஏற்றுமதிகளுக்கு முன்னுரிமை அளிக்க வேண்டும்: திருமிகு ஷோபா கரந்த்லாஜே
நமது விவசாயிகளின் வருமானத்தை இரட்டிப்பாக்க வேண்டுமென்றால், வேளாண் ஏற்றுமதிகளை மேம்படுத்துவதில் நாம் கவனம் செலுத்தி, வேளாண் விளைபொருட்களை ரசாயனம் இல்லாததாக மாற்ற வேண்டும் என்று மத்திய வேளாண் மற்றும் விவசாயிகள் நலன் இணை அமைச்சர் திருமிகு ஷோபா கரந்த்லாஜே கூறினார்.
அபேடாவால் இன்று காலை பெங்களூருவில் ஏற்பாடு செய்யப்பட்ட வாணிஜ்ய உத்சவ் நிகழ்ச்சியில் பேசிய அமைச்சர், சமையல் எண்ணெய்களைத் தவிர அனைத்து துறைகளிலும் நாம் தன்னிறைவு அடைந்துள்ளோம் என்று கூறினார்.
எண்ணெய் பனை துறையில் தற்சார்பை அடைவதற்காக எண்ணெய் பனையை வளர்த்து, எண்ணெய் பதப்படுத்தும் ஆலைகளை நிறுவுவதற்கான நேரம் தற்போது வந்துவிட்டது என்று கூறிய அவர், இந்திய வேளாண் துறையின் எதிர்காலம் ஏற்றுமதிகளில் இருப்பதாக கூறினார்.
305 மில்லியன் மெட்ரிக் டன் உணவு தானியங்களையும் 326 மில்லியன் மெட்ரிக் டன் பழங்கள் மற்றும் காய்கறிகளையும் கடந்த ஆண்டு இந்தியா உற்பத்தி செய்துள்ளது. கொவிட் பெருந்தொற்றுக்கு இடையில் சாதனை அளவு விவசாய விளைபொருட்களை இந்தியா உற்பத்தி செய்துள்ளது என்றார் அமைச்சர்.
ஏற்றுமதியாளர்கள் மாநாட்டின் ஒரு பகுதியாக பல்வேறு முகமைகள்/ பங்குதாரர்களின் சுமார் 25 அரங்குகள் அமைக்கப்பட்டன. அரங்குகளை பார்வையிட்ட அமைச்சர், அமைப்பாளர்களின் முயற்சிகளைப் பாராட்டினார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1757016
----
(Visitor Counter : 176
மனித வள மேம்பாட்டு அமைச்சகம்
பள்ளிகளில் டிஜிட்டல் கல்வி மற்றும் குழந்தைகளின் பாதுகாப்புக்கான வழிகாட்டுதல்கள்
நாடாளுமன்றத்தின் மாநிலங்களவையில் கேள்விகளுக்கு இன்று எழுத்துப்பூர்வமாக பதிலளித்த மத்திய கல்வி அமைச்சர் திரு தர்மேந்திர பிரதான் கீழ்காணும் தகவல்களை அளித்தார்.
டிஜிட்டல் கல்விக்கான பிரக்யாதா டிஜிட்டல் உள்கட்டமைப்பை கருத்தில் கொண்டு டிஜிட்டல் கல்வி குறித்த வழிகாட்டுதல்கள் அனைத்து மாநில அரசுகளுக்கும் மத்திய அரசின் கீழ் இயங்கும் பள்ளிகளுக்கும் வழங்கப்பட்டுள்ளன.
இணைய வசதியை சார்ந்துள்ள ஆன்லைன் முறை, டிஜிட்டல் தொழில்நுட்பம் மற்றும் பிற ஆஃப்லைன் செயல்பாடுகளின் கலவையான அணுகுமுறையைப் பயன்படுத்தும் பகுதியளவு ஆன்லைன் பயன்முறை, தொலைக்காட்சி மற்றும் வானொலியை முக்கிய பயிற்றுவிக்கும் ஊடகமாகப் பயன்படுத்தும் ஆஃப்லைன் பயன்முறை உள்ளிட்ட பல்வேறு டிஜிட்டல் கல்வி முறைகள் குறித்த வழிகாட்டுதல்கள் வழங்கப்பட்டுள்ளன.
வழிகாட்டுதல்களை இங்கு காணலாம்: https://www.education.gov.in/sites/upload_files/mhrd/files/pragyata-guidelines_0.pdf
அனைத்து பெண் குழந்தைகள் மற்றும் திருநங்கைகளுக்கு சமமான, தரமான கல்வியை வழங்குவதற்கான நாட்டின் திறனை கட்டமைக்க பாலின உள்ளடக்கல் நிதியை உருவாக்குவதற்கான வழிமுறையை தேசிய கல்வி கொள்கை, 2020 வழங்குகிறது.
அரசு, அரசு உதவி பெறும் மற்றும் தனியார் பள்ளிகளில் படிக்கும் குழந்தைகளின் பாதுகாப்பு விஷயத்தில் பள்ளி நிர்வாகத்தின் பொறுப்புணர்வை உறுதி செய்வதற்காக பள்ளிப் பாதுகாப்பு குறித்த வழிகாட்டுதல்களை பள்ளிக் கல்வி மற்றும் எழுத்தறிவுத் துறை உருவாக்கி, அவற்றை அனைத்து மாநிலங்கள் மற்றும் யூனியன் பிரதேசங்களுக்கு விநியோகித்துள்ளது.
வழிகாட்டுதல்களை https://dsel.education.gov.in/archives-update?title=&field_update_category_target_id=All எனும் முகவரியில் காணலாம்.
(மேலும் விவரங்களுக்கு, இந்த ஆங்கில செய்திக் குறிப்புகளைக் காணவும்: https://pib.gov.in/PressReleasePage.aspx?PRID=1776914
நிதி அமைச்சகம்
செப்டம்பர் முதல் வாரத்தில் வங்கிகள் திறந்திருக்கும், தடங்கல் இல்லாமல் வங்கிகள் தொடர்ந்து செயல்படும்
2018 செப்டம்பர் மாதத்தின் முதல் வாரத்தில் 6 நாட்களுக்கு வங்கிகள் மூடப்பட்டிருக்கும் எனப் பல்வேறு சமூக ஊடகங்களில் வதந்தி ஒன்று பொதுமக்கள் இடையே தேவையற்ற அச்சத்தை ஏற்படுத்தும் வகையில் உலவிவருவதாகத் தெரியவந்துள்ளது.
செப்டம்பர் முதல் வாரத்தில் வங்கிகள் திறந்திருக்கும் என்றும் வங்கிகள் தடை இல்லாமல் வழக்கம்போல் செயல்படும் என்றும் விளக்கம் அளிக்கப்பட்டுள்ளது. செப்டம்பர் 2ஆம் தேதி ஞாயிற்றுக்கிழமை என்பதாலும் , செப்டம்பர் 8ஆம் தேதி இரண்டாவது சனிக்கிழமை என்பதாலும் வங்கிகளுக்கு விடுமுறை ஆகும். செப்டம்பர் 3ஆம் தேதியான திங்கட்கிழமை இந்தியா முழுமைக்குமான விடுமுறை அல்ல; சில மாநிலங்களுக்கு மட்டும் வரையறுக்கப்பட்ட வங்கி நடைமுறைச் சட்டம், 1881 இன் கீழ் விடுமுறை அறிவிக்கப்பட்டுள்ளதால் வங்கிகள் மூடப்பட்டிருக்கும்.
அந்த நாட்களிலும், அனைத்து மாநிலங்களிலும் உள்ள ஏடிஎம் மையங்கள் முழுமையாகச் செயல்படும். இணைய வங்கிப் பரிவர்த்தனைகளிலும் பாதிப்பு ஏதும் இருக்காது. ஏடிஎம் மையங்களில் தேவையான, பண இருப்பை உறுதி செய்யும்படி வங்கிகள் அறிவுறுத்தப்பட்டுள்ளன. அனைத்து இதர நாட்களிலும் வங்கிகள் திறந்தே இருக்கும்.
பெட்ரோலியம் மற்றம் இயற்கை எரிவாயு அமைச்சகம்
பிரதமர் திரு.நரேந்திர மோடி: எரிசக்திப் பயன்பாடு, உற்பத்தி மற்றும் இடைப்பட்ட நாடுகளின் அமைச்சர்கள் பங்கேற்கும் 16வது சர்வதேச எரிசக்தி மாநாட்டினைத் தொடங்கிவைக்கிறார்
உலகளாவிய எரிசக்தி வரைபடத்தில் வளர்ந்துவரும் இந்தியாவின் முக்கியத்துவத்தைப் பறைசாற்றும் வகையில் 16வது சர்வதேச எரிசக்தி அமைச்சர்களின் மாநாட்டினைப் பிரதமர் திரு. நரேந்திர மோடி, புதனன்று தொடங்கிவைக்கவிருக்கிறார். உலக நாடுகளின் எரிசக்தித்துறை அமைச்சர்களின் மிகப்பெரிய மாநாடாகக் கருதப்படும் இந்நிகழ்வில் இத்துறையின் முக்கிய நிபுணர்களும், சர்வதேச அமைப்புகளின் தலைவர்களும், உலக அளவில் எரிசக்தித்துறையின் எதிர்காலத்தைக் குறித்து விவாதிக்கவிருக்கின்றனர்.
இம்மாநாட்டில் மத்திய பெட்ரோலியம், இயற்கை எரிவாயு, திறன் வளர்ச்சி மற்றும் தொழில் முனைவோருக்கான அமைச்சர் திரு. தர்மேந்திர பிரதான் உட்பட சவுதி அரேபியா, ஐக்கிய அரபு எமிரேட்டுகள், ஈரான், கத்தார், நைஜீரியா, ஜப்பான், ரஷ்யா மற்றும் அமெரிக்காவின் எரிசக்தித்துறை அமைச்சர்கள் பங்கேற்கவிருக்கின்றனர்.
பொதுவான எரிசக்தி நலன்கள் பற்றிய விழிப்புணர்ச்சி மற்றும் பரஸ்பரப் புரிந்துணர்வு ஆகியவற்றின் முக்கியத்துவத்தை முன்நிறுத்துவதே சர்வதேச எரிசக்தி மாநாட்டின் நோக்கமாகும். இம்மாநாட்டிற்கான பட்டயத்தில் 72 உறுப்புநாடுகள் கையெழுத்திட்டுள்ளன. உலக அரசாங்கங்களுக்கு இடையே உலகளாவிய எரிசக்தி பற்றிய பேச்சுவார்த்தைகளுக்கான கட்டமைப்பு, இந்தப் பட்டயத்தில் கோட்டிட்டுக் காட்டப்பட்டுள்ளது. 72 நாடுகளோடு 20 நாடுகளைச் சேர்ந்த பிரதிநிதிகளும் இம்மாநாட்டில், சிறப்பு விருந்தினர்களாகப் பங்கேற்கின்றனர்.
உலகின் ஆறு கண்டங்களைச் சேர்ந்த இந்நாடுகள், சர்வதேச அளவில், எண்ணெய் மற்றும் எரிவாயுவின் உற்பத்தி மற்றும் தேவையில் 90 சதவீதம் பகுதிக்குப் பொறுப்புடையவை என்பது குறிப்பிடத்தக்கது. சர்வதேச எரிசக்தி மாநாடு எண்ணெய் பயன்பாடு மற்றும் உற்பத்தி நாடுகளைத் தன்னகத்தே கொண்டிருப்பதோடு, உறுப்பினர் அல்லாத அர்ஜெண்டினா, சீனா, மெக்சிகோ, ரஷ்யா மற்றும் தென்னாப்பிரிக்கா ஆகிய நாடுகளையும் கொண்டவை என்பது சிறப்பு.
இந்தியாவால் ஏற்பாடு செய்யப்பட்டிருக்கும் மாநாட்டில் சீனாவும், கொரியாவும் தங்களையும் இணைத்துக்கொண்டுள்ளன. எரிசக்தித் துறையில் சர்வதேச அளவில் ஏற்படும் மாற்றங்கள், கொள்கை மாற்றங்கள், சந்தையின் ஸ்திரத்தன்மையில் தாக்கத்தை ஏற்படுத்தும் தொழில்நுட்பம் மற்றும் எதிர்கால முதலீடு ஆகியவை இம்மாநாட்டின் முக்கியக் கருவாக உள்ளது.
எரிசக்தியின் எதிர்காலத்தை உறுதிசெய்யவும், அதன் உற்பத்தி அனைவருக்கும் பொதுவாகப் பயன்படவும், எரிசக்திப் பாதுகாப்பு, உலகளாவிய பொருளாதாரம், மக்கள்தொகைப் புள்ளிவிவரங்கள் மற்றும் சுற்றுச்சூழல் சார்ந்த சவால்கள் எவ்வாறு எதிர்கொள்ளப்படவேண்டும் என்பது குறித்து இம்மாநாட்டில் பங்கேற்கும் அமைச்சர்களும், பிரதிநிதிகளும் விவாதிக்க இருக்கின்றனர்.
மேலும், எரிசக்திப் பாதுகாப்பின் எதிர்காலத்தைச் சர்வதேச அளவில் ஏற்படும் மாற்றங்கள், எவ்வாறு வடிவமைக்கவிருக்கின்றன என்பது குறித்தும் பரிசீலிக்குமாறு இம்மாநாட்டில் பங்கேற்கும் பிரதிநிதிகளுக்கு அழைப்பு விடுக்கப்பட்டுள்ளது.
எரிசக்தி உற்பத்தி செய்யும் நாடுகள் மற்றும் பயன்படுத்தும் நாடுகளுக்கு இடையே, மேம்படுத்தப்பட்ட சந்தையின் வெளிப்படைத் தன்மை மற்றும் முதலீட்டின் மூலமாக எரிசக்திச் சந்தையின் ஸ்திரத்தன்மையை உறுதிசெய்ய எரிசக்தித் தொழில்நுட்பம் பற்றிய விவாதத்தை மேற்கொள்ளவும், இம்மாநாட்டில் பங்கேற்கும் உறுப்பினர்களுக்கு அறிவுறுத்தப்பட்டுள்ளது.
===========
(Visitor Counter : 122
பிரதமர் அலுவலகம்
சுதந்திரப் போராட்டத்தின் அதிகம் அறியப்படாத நாயகர்களின் கதைகளை முன்னணிக்குக் கொண்டு வருமாறு மாணவர்கள் மற்றும் ஆசிரியர்களை மனதின் குரலில் பிரதமர் கேட்டுக்கொண்டார்
சுதந்திரப் போராட்டத்தின் அதிகம் அறியப்படாத நாயகர்களின் கதைகளை முன்னணிக்குக் கொண்டு வருமாறு மாணவர்கள் மற்றும் ஆசிரியர்களை மனதின் குரலின் சமீபத்திய உரையில் பிரதமர் திரு. நரேந்திர மோடி கேட்டுக்கொண்டார்
ஒருவர் தமது வாழ்க்கையின் வெற்றிகளைப் பற்றி எண்ணும் போது, அவர்களது மனங்களில் அவர்களுடைய ஏதாவது ஒரு ஆசிரியர் பற்றிய நினைவு கண்டிப்பாக நிழலாடும் என்று பிரதமர் கூறினார். கொரோனா ஆசிரியர்கள் முன்பாக ஒரு சவாலை உருவாக்கியது என்றும், ஆனால் அவர்கள் அதை ஒரு நல்வாய்ப்பாகவே மாற்றி, படிப்பில் தொழில்நுட்பத்தையும், புதிய வழிமுறைகளையும் கையாண்டு, தங்கள் மாணவர்களுக்கும் கற்பித்தார்கள் என்றும் அவர் கூறினார். புதிய கல்விக் கொள்கையின் ஆதாயங்களை மாணவர்களிடம் கொண்டு சேர்ப்பதில் நமது ஆசிரியர்கள் பெரும்பங்கு வகிப்பார்கள் என்ற நம்பிக்கை எனக்கு முழுமையாக இருக்கிறது என்று அவர் கூறினார்.
2022-ஆம் ஆண்டில் நமது நாடு சுதந்திரம் அடைந்து 75 ஆண்டுகளை நிறைவு செய்ததைக் கொண்டாட இருக்கிறது என்று குறிப்பிட்ட பிரதமர், நமது இன்றைய மாணவர்களுக்கு சுதந்திரப் போராட்டத்தில் நமது நாட்டின் நாயகர்கள் பற்றி நன்கு தெரிந்திருக்க வேண்டும்என்பது மிக
அவசியமானது என்றார். தங்களுடைய பகுதிகளில், சுதந்திரப் போராட்டக்காலத்தில் என்ன நடந்தது, எப்படி நடந்தது, யாரெல்லாம் உயிர்த்தியாகம் செய்தார்கள், யாரெல்லாம் எத்தனை காலம் வரை சிறையில் கிடந்து வாடினார்கள் என்ற விவரங்களை நமது மாணவர்கள் தெரிந்து கொண்டால், அவர்களுடைய ஆளுமையிலும் இதன் தாக்கம் தென்படும் என்று அவர் கூறினார்.
அவர்கள் வாழும் மாவட்டத்தில் சுதந்திரப் போராட்டத்தின் போது நடந்த சம்பவங்களைப் பற்றி மாணவர்கள் ஆய்வு மேற்கொள்ளலாம் என்று பிரதமர் ஆலோசனை தெரிவித்தார். சுதந்திரப் போராட்டத்தோடு
தொடர்பு கொண்ட ஏதாவது ஒரு இடத்திற்கு மாணவ மாணவியரைக்
கூட்டிச் செல்ல திட்டமிடலாம். சில பள்ளிகளைச் சேர்ந்த மாணவர்கள், நாடு சுதந்திரம் பெற்று 75 ஆண்டுகள் ஆனதைக் குறிக்கும் விதத்தில், தங்களுடைய பகுதியில் வாழ்ந்த நமது சுதந்திர இயக்கத்தின் 75 நாயகர்கள் பற்றிய கவிதைகளையும், நாடகங்களையும் எழுதுவோம் என்று உறுதி எடுத்துக் கொள்ளலாம் என்று அவர் கூறினார்.
லட்சக்கணக்கான அதிகம் அறியப்படாத சுதந்திரப் போராட்ட
நாயகர்களைப் பற்றி உலகம் அறிந்துக் கொள்ள இத்தகைய முயற்சிகள் உதவும் என்று பிரதமர் குறிப்பிட்டார். செப்டம்பர் 5 அன்று ஆசிரியர்கள் தினம் கொண்டாடப்படவிருப்பதால், இதற்கான ஒரு சூழலை ஏற்படுத்தும் பணிகளையும் தயாரிப்புகளையும் தொடங்குமாறு ஆசிரியர்களை பிரதமர் கேட்டுக்கொண்டார்.
சுகாதாரம் மற்றும் குடும்ப நலத்துறை அமைச்சகம்
கோவிட்-19 குறித்த அண்மைச் செய்திகள் பரிசோதிக்கப்பட்ட மக்களில் 0.73 சதவீதம் பேருக்கு மட்டுமே கோவிட்-19 பாதிப்பு உள்ளதாக ஐ.சி.எம்.ஆர். நடத்திய செரோ-கண்காணிப்பு ஆய்வில் தகவல்
நோய் எதிர்ப்புக் கிருமிகளை அடிப்படையாகக் கொண்டு ஐ.சி.எம்.ஆர். நடத்திய செரோ-கண்காணிப்பு ஆய்வில், கணக்கெடுப்பு நடத்தியவர்களில் 0.73 சதவீதம் பேருக்கு சார்ஸ்-சி.ஓ.வி.-2 பாதிப்பு இருந்திருப்பதற்கான ஆதாரங்கள் கிடைத்துள்ளன. இந்திய மருத்துவ ஆராய்ச்சிக்கழகத் தலைமை இயக்குநர் டாக்டர் பல்ராம் பார்கவா இன்று செய்தியாளர்களைச் சந்தித்த போது இந்தத் தகவலை வெளியிட்டார்.
ஐ.சி.எம்.ஆர். முதலில் 2020 மே மாதம், மாநில சுகாதாரத் துறைகள், என்.சி.டி.சி., உலக சுகாதார நிறுவனத்தின் இந்தியப் பிரிவு ஆகியவற்றுடன் இணைந்து கோவிட்-19 குறித்த முதலாவது செரோ கணக்கெடுப்பை நடத்தியது. 83 மாவட்டங்களில், 28,595 வீடுகளில், 26,400 பேரிடம் இந்த ஆய்வு நடத்தப்பட்டது. பொதுவாக சார்ஸ்-சி.ஓ.வி.-2 தொற்றுக்கு ஆளான மக்கள் தொகையைக் கணக்கிடும் முதன்மையான பணிக்கான முதலாவது பகுதி ஆய்வு பூர்த்தியாகிவிட்டது. கோவிட்-19 பாதிப்பு அதிகம் உள்ள ஹாட்ஸ்பாட் நகரங்களில், கட்டுப்படுத்தப்பட்ட மண்டலங்களில் சார்ஸ்-சி.ஓ.வி.-2 தொற்று பாதித்தவர்களைக் கணக்கிடும், ஆய்வின் இரண்டாவது பகுதி நிறைவு நிலையை நோக்கி சென்று கொண்டிருக்கிறது.
முடக்கநிலை காலத்தில் மேற்கொள்ளப்பட்ட நடவடிக்கைகளால் நோய் பரவும் அளவு வெற்றிகரமாகக் குறைக்கப்பட்டு, கோவிட்-19 தீவிரமாகப் பரவாமல் தடுக்கப்பட்டது என்பதை இந்த ஆய்வு தெளிவாகச் சுட்டிக்காட்டுகிறது. ஊரகப் பகுதிகளுடன் ஒப்பிட்டால், நகர்ப்புறங்களில் நோயின் பரவுதல் 1.09 மடங்கு அதிகமாக உள்ளது என்றும், நகர்ப்புற குடிசைப் பகுதிகளில் 1.89 மடங்கு அதிகமாக உள்ளது என்றும் ஐ.சி.எம்.ஆர். கணக்கெடுப்பில் தெரியவந்துள்ளது. நோய்த் தொற்றுக்கு ஆளானவர்களில் மரணம் 0.08 சதவீதம் என்ற மிகக் குறைந்த அளவில் உள்ளது. மக்களில் பெரும் பகுதியினர் கோவிட் குறித்து அவ்வப்போது அளிக்கப்படும் நடைமுறைகளைத் தொடர்ந்து கடைபிடிக்க வேண்டும் என்பது இதன் அர்த்தமாக உள்ளது.
கடந்த 24 மணி நேரத்தில் மொத்தம் 5,823 கோவிட்-19 நோயாளிகள் குணம் பெற்றுள்ளனர். எனவே, இதுவரையில் மொத்தம் 1,41,028 பேருக்கு கோவிட்-19 குணமாகியுள்ளது. கோவிட்-19 பாதிப்புக்கு ஆளானவர்கள் குணமாகும் விகிதம் 49.21 சதவீதமாக உள்ளது. இந்தியாவில் இப்போது 1,37,448 பேர் கோவிட்-19 சிகிச்சையில் உள்ளனர். அவர்கள் அனைவரும் தீவிர மருத்துவக் கண்காணிப்பில் இருக்கின்றனர். இப்போதைய நிலையில், குணமான நோயாளிகளின் எண்ணிக்கை, சிகிச்சை பெறும் நோயாளிகளின் எண்ணிக்கையைவிட அதிகமாக உள்ளது.
நிதி அமைச்சகம்
தில்லி, ஹரியானா, பஞ்சாப், உத்தரகாண்ட் மற்றும் கோவா மாநிலங்களில் வருமானவரித்துறையினர் சோதனை
போலி ரசீதுகளின் அடிப்படையில் பெருமளவு பணத்தை கையாளுதல் மற்றும் பல தனிநபர்களைக் கொண்டு இயங்கி வரும் ஒருங்கிணைந்த பினாமி கட்டமைப்பை கண்டறிய வருமானவரித் துறை நேற்று  சோதனை மேற்கொண்டது.
தில்லி-என்சிஆர், ஹரியானா, பஞ்சாப், உத்தரகாண்ட் மற்றும் கோவா மாநிலங்களில் 42 இடங்களில் வருமானவரித் துறையினர் இந்த சோதனையை மேற்கொண்டனர்.
பினாமிகள், தரகர்கள், பணத்தை கையாளுபவர்கள், பலன் அடைந்தவர்கள், அமைப்புகள் மற்றும் நிறுவனங்கள் ஆகியவற்றில் மேற்கொள்ளப்பட்ட சோதனைகளில் கைப்பற்ற ஆதாரங்களின் படி ஒட்டு மொத்த கட்டமைப்போடு ஒரு குழு இயங்கி வந்தது கண்டறியப்பட்டது. ரூபாய் 500 கோடிக்கும் அதிகமான பணம் பல்வேறு தனிநபர்களின் பெயர்களில் இருப்பதும், வங்கிகளில் டெபாசிட் செய்யப்பட்டிருப்பதற்கான ஆவணங்களும் ஏற்கனவே கண்டுபிடிக்கப்பட்டு கைப்பற்றப்பட்டன.
சோதனைக்கு உள்ளாக்கப்பட்ட நபர்கள் பல்வேறு போலி நிறுவனங்கள் பெயரில்/கணக்குகளில் கணக்கில் வராத பணத்தை பதுக்கி வைத்திருந்தும் கண்டுபிடிக்கப்பட்டது. போலி ரசீதுகளைப் பயன்படுத்தி பணம் பெற்றதும், உத்தரவாதம் இல்லாத கடன்கள் கொடுக்கப்பட்டதும் கண்டுபிடிக்கப்பட்டது.
சோதனைக்கு உட்படுத்தப்பட தனிநபர்கள் போலி நிறுவனங்களின் கணக்குகள் மற்றும் வங்கி கணக்குகளை போலியான பெயர்களில் இயக்குவதாக தெரியவந்தது. அவர்களின் பினாமி பங்குதாரர்கள்/ஊழியர்கள்/பணத்தை கையாண்டவர்கள், அதேபோல தொடர்புடைய பலன்பெற்றவர்கள் என ஒட்டு மொத்த பணப்பரிமாற்ற கட்டமைப்பும் தெளிவாகத் கண்டறியப்படும் வகையில் அவர்களிடம் வாக்குமூலம் பெறப்பட்டு பதிவு செய்யப்பட்டது.
சோதனைக்கு உள்ளாக்கப்பட்ட நபர்கள் தங்களின் குடும்பத்தினர் மற்றும் நம்பிக்கைக்கு உரிய நபர்களின் பெயர்களிலும், போலி பெயர்களிலும் பல்வேறு வங்கிக்கணக்குகள் மற்றும் லாக்கர்களை நிர்வகிக்கும் பலன் பெறும் உரிமையாளர்களாகவும், கட்டுப்பாட்டாளர்களாகவும் இருந்தது கண்டுபிடிக்கப்பட்டது. டிஜிட்டல் முறையின் மூலம் வங்கி அதிகாரிகளின் துணையோடு இந்த செயலைச் செய்ததும் கண்டுபிடிக்கப்பட்டது. இது குறித்து மேலும் விசாரணைகள் நடைபெற்று வருகின்றன.
பலன் பெற்றவர்கள் முக்கியமான நகரங்களில் ரியல் எஸ்டேட் சொத்துகளில் பெரும் அளவில் முதலீடு செய்திருப்பதும் மற்றும் பல நூற்றுக்கான கோடி ரூபாய்கள் வங்கிகளில் நிரந்தர வைப்பு நிதியாகவும் வைக்கப்பட்டிருப்பதும் கண்டறியப்பட்டுள்ளது. சோதனையின் போது ரொக்கப்பணம் ரூ.2.37 கோடி, ரூ.2.89 கோடி மதிப்புள்ள நகைகள் ஆகியவற்றுடன் 17 வங்கி லாக்கர்கள் கண்டுபிடிக்கப்பட்டுள்ளன. லாக்கர்கள் திறக்கப்பட்டு இன்னும் சோதனை மேற்கொள்ளப்படவில்லை. சோதனைகளின் அடிப்படையில் மேலும் விசாரணை நடைபெற்று வருகிறது.
மேலும் விவரங்களுக்கு இந்த ஆங்கில செய்தி குறிப்பை பார்க்கவும்:
https://pib.gov.in/PressReleasePage.aspx?PRID=1667736
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
மத்திய உள்துறை அமைச்சர் திரு அமித்ஷா தலைமையில் 69வது வடகிழக்கு கவுன்சில் கூட்டம்
வடகிழக்கு கவுன்சிலின் 69வது கூட்டம், மேகாலயா மாநிலத்தின் ஷில்லாங்கில் 2021 ஜனவரி 23, 24ம் தேதிகளில் நடக்கிறது. இதற்கு மத்திய உள்துறை அமைச்சர் திரு அமித்ஷா தலைமை வகிக்கிறார். இதில், வடகிழக்கு மண்டல மேம்பாட்டு இணையமைச்சர் டாக்டர் ஜித்தேந்திர சிங், வடகிழக்கு கவுன்சில் உறுப்பினர்களான, 8 வடகிழக்கு மாநிலங்களின் ஆளுநர்கள், முதல்வர்கள் மற்றும் இதர உறுப்பினர்கள் பங்கேற்கின்றனர். மத்திய, மாநில அரசுகளின் உயர் அதிகாரிகளும் இதில் பங்கேற்பர் என எதிர்பார்க்கப்படுகிறது.
இந்தக் கூட்டத்துக்கான தயார் நிலை குறித்து, மூத்த அதிகாரிகளுடன், மத்திய இணையமைச்சர் டாக்டர் ஜித்தேந்திர சிங் இன்று ஆலோசனை நடத்தினார்.
மேலும் விவரங்களுக்கு:
https://pib.gov.in/PressReleasePage.aspx?PRID=1690046
-----
(Visitor Counter : 87
பாதுகாப்பு அமைச்சகம்
ராணுவத் தளபதி பங்களாதேஷில் மூன்று நாள் பயணம் மேற்கொள்கிறார்
இந்தியாவுக்கும் பங்களாதேஷுக்கும் இடையிலான சிறந்த இருதரப்பு பாதுகாப்பு உறவுகளைத் தொடர்ந்து, ராணுவத் தளபதி ஜெனரல் மனோஜ் பாண்டே நாளை முதல் 20ந்தேதி வரை அந்நாட்டுக்குப் பயணம் மேற்கொள்கிறார். ராணுவத்தளபதி பொறுப்பேற்ற பின்னர் ஜெனரல் மனோஜ் பாண்டே மேற்கொள்ளும் முதல் வெளிநாட்டுப் பயணம் இதுவாகும்.
1971 போரின்போது உயிர்நீத்த துணிச்சல் மிக்க வீரர்களுக்கு பயணத்தின் முதல்கட்டமாக நாளை ஷிகா அனிர்பானில் மலர்வளையம் வைத்து மரியாதை செலுத்தும் ராணுவ தளபதி, பாதுகாப்பு குறித்து மூத்த அதிகாரிகளைச் சந்தித்து பேச்சு நடத்துவார். தன்மோண்டியில் உள்ள தேசத் தந்தை வங்கபந்து ஷேக் முஜிபுர் ரஹ்மான் நினைவு அருங்காட்சியகத்திற்கும் அவர் சென்று அஞ்சலி செலுத்துகிறார்.
பயணத்தின் இரண்டாவது நாளில், ராணுவத் தளபதி மிர்பூரில் உள்ள பாதுகாப்பு சேவைகள் கட்டளை, பணியாளர் கல்லூரி மாணவர்கள் மற்றும் ஆசிரியர்களிடம் உரையாற்றுகிறார். அதன்பிறகு, பல்வேறு ஐ.நா. அமைதி நடவடிக்கைகளில் பணியமர்த்துவதற்காக அமைதிப்படை வீரர்களுக்கு பயிற்சி அளிக்கும் பங்களாதேஷின் முதன்மையான நிறுவனமான வங்கதேச அமைதி ஆதரவு மற்றும் செயல்பாட்டு பயிற்சியின்  உறுப்பினர்களை அவர் பார்வையிட்டு உரையாடுவார். இதைத் தொடர்ந்து மிர்பூரில் உள்ள வங்கபந்து ராணுவ அருங்காட்சியகத்தைப் பார்வையிடுவார்.
ராணுவத்தளபதியின் வருகை இரு படைகளுக்கும் இடையிலான இருதரப்பு உறவுகளை மேலும் வலுப்படுத்துவதுடன், இரு நாடுகளுக்கும் இடையேயான பல பாதுகாப்பு உத்தி பிரச்சினைகளில் நெருக்கமான ஒருங்கிணைப்பு மற்றும் ஒத்துழைப்புக்கான உந்துசக்தியாக செயல்படும்.